ตรวจสุขภาพประจำปี ควรเริ่มตรวจตั้งแต่อายุ 60 ปีขึ้นไป ใช่หรือไม่
ไม่ โดยทั่วไป การตรวจสุขภาพประจำปีควรเริ่มตรวจตั้งแต่อายุ 20 ปีขึ้นไป แต่หากมีอาการน่าสงสัยเกี่ยวกับโรคต่างๆ หรือมีความเสี่ยงต่อการเกิดโรคก็สามารถเข้ารับการตรวจได้ทันที เนื่องจากการตรวจสุขภาพจะทำให้เราได้รู้จักร่างกายของตนเองว่ามีรอยโรคหรือความเสี่ยงอะไรบ้าง หากพบว่ามีความเสี่ยงต่อโรคใดๆ จะได้วางแผนการรักษาอย่างทันท่วงที เพราะส่วนใหญ่แล้วการรักษาที่รวดเร็วจากการพบโรคในระยะเริ่มต้นจะให้ผลที่ดีกว่า
 การตรวจสุขภาพเป็นประจำอย่างสม่ำเสมอ เปรียบเสมือนการเช็กคุณภาพและสมรรถภาพในการทำงานของอวัยวะต่างๆ ในร่างกายว่ายังดีอยู่หรือไม่ ทั้งยังเป็นเสมือนการค้นหารอยโรคตั้งแต่แรกเริ่ม เพื่อป้องกันหรือปรับเปลี่ยนพฤติกรรมให้เหมาะสมกับร่างกายของเรา เป็นการตรวจที่ครอบคลุมในเบื้องต้นทั้งหมด เพื่อจะได้มีข้อมูลสุขภาพโดยไม่ต้องไปตรวจในสิ่งที่เกินจำเป็นอีกด้วย โดยมีรายการตรวจสุขภาพพื้นฐานที่ควรตรวจเป็นประจำ ดังต่อไปนี้
ตรวจร่างกายทั่วไป : แพทย์จะทำการตรวจร่างกายทั่วไป โดยการซักประวัติสุขภาพ ร่วมกับการตรวจเบื้องต้น เช่น ชั่งน้ำหนัก วัดส่วนสูง ตรวจวัดความดันโลหิตและชีพจร วัดค่าดัชนีมวลกาย (BMI) ซึ่งการตรวจเหล่านี้จะช่วยให้แพทย์ประเมินความเสี่ยงต่อโรคเบื้องต้นได้
ตรวจความสมบูรณ์ของเม็ดเลือด (CBC) : เป็นการตรวจหาความผิดปกติของส่วนประกอบของเลือดทั้งเม็ดเลือดแดง เม็ดเลือดขาว เกล็ดเลือด ความเข้มข้นของเลือด ปริมาณเม็ดเลือด ดูรูปร่างและขนาดของเม็ดเลือด ซึ่งผลที่ได้ อาจบ่งบอกถึงความผิดปกติของเม็ดเลือดในโรคต่างๆ ได้ เช่น โรคโลหิตจาง หรือเป็นพาหะของโรคธาลัสซีเมีย และโรคทางเลือดต่างๆ
ตรวจวัดระดับน้ำตาลในเลือด (FBS) : เป็นการตรวจวัดค่าระดับน้ำตาลในเลือด โดยผลที่ได้สามารถวินิจฉัยหรือประเมินความเสี่ยงต่อการเป็นโรคเบาหวานได้
ตรวจวัดระดับน้ำตาลสะสมในเลือด (HbA1c) : เป็นการตรวจระดับน้ำตาลสะสมที่อยู่ในเลือดในช่วง 3 เดือนที่ผ่านมา หากระดับน้ำตาลมีค่าสูงเกินกำหนดก็จะบอกได้ว่าเข้าสู่ภาวะการเป็นโรคเบาหวาน หากระดับน้ำตาลสูงแต่ยังไม่เกินกำหนดจะได้รีบปรับพฤติกรรม หรือหาทางป้องกันเพื่อลดความเสี่ยง
ตรวจวัดระดับไขมัน (Cholesterol) : เป็นการตรวจวัดระดับไขมันคอเลสเตอรอลที่อยู่ในเลือด หากมีระดับสูงกว่าค่าปกติ อาจทำให้เกิดไขมันอุดตันในเส้นเลือด และก่อให้เกิดโรคหัวใจและหลอดเลือดได้
ตรวจไขมันไตรกลีเซอไรด์ (Triglyceride) : เป็นการตรวจวัดระดับไขมันไตรกลีเซอไรด์ที่อยู่ในเลือด หากมีระดับสูงกว่าค่าปกติ อาจทำให้เกิดไขมันอุดตันในเส้นเลือด และก่อให้เกิดโรคหัวใจและหลอดเลือดได้
ไขมันคอเลสเตอรอลชนิดดี (HDL) : เป็นการตรวจวัดระดับไขมันดีในร่างกายว่ามีมากน้อยแค่ไหน ถ้าค่า HDL สูงจะมีส่วนช่วยลำเลียงคอเลสเตอรอลและไตรกลีเซอไรด์จากหลอดเลือดแดงและเนื้อเยื่อไปทำลายที่ตับ และขับออกจากร่างกาย ทั้งยังช่วยรักษาสมดุลของเลือดอีกด้วย
ไขมันคอเลสเตอรอลชนิดไม่ดี (LDL) : เป็นการตรวจวัดระดับไขมันไม่ดีในร่างกาย สำหรับ LDL ไม่ควรมีอยู่ในร่างกายมากเกินไป เพราะถ้าค่า LDL สูงมากก็ยิ่งเสี่ยงต่อการเป็นโรคหัวใจและหลอดเลือด เนื่องจากตัวไขมัน LDL จะไปเกาะตามผนังหลอดเลือด ทำให้ผนังหลอดเลือดแดงตีบและแข็ง ส่งผลให้เลือดไหลเวียนได้น้อยลง
ตรวจหากรดยูริคในเลือด (Uric acid) : เป็นการตรวจเพื่อประเมินความเสี่ยงการเกิดโรคเก๊าต์ หรือนิ่วในทางเดินปัสสาวะจากมีกรดยูริกสูงเกินไป
ตรวจหน้าที่การทำงานของตับ (SGPT, SGOT, ALP) : เป็นการตรวจหาความผิดปกติของตับและทางเดินน้ำดี หากพบเอนไซม์เหล่านี้ในปริมาณมาก อาจบ่งบอกถึงความผิดปกติของตับและทางเดินน้ำดี ซึ่งจะส่งผลให้เกิดโรคต่างๆ เช่น โรคทางตับ ภาวะดีซ่าน มะเร็งท่อทางเดินน้ำดี หรือการอุดตันของท่อทางเดินน้ำดี
ตรวจหน้าที่การทำงานของไต (BUN, Creatinine) : เป็นการตรวจดูค่า BUN ที่วัดระดับปริมาณของเสียในร่างกายที่เกิดจากการเผาผลาญสารอาหารประเภทโปรตีน และดูระดับค่า Creatinine ซึ่งเป็นของเสียที่เกิดจากกล้ามเนื้อ ที่ต้องขับทิ้งผ่านทางไตในรูปแบบของปัสสาวะ หากมีค่าเหล่านี้สูงอาจเป็นสัญญาณว่าไตมีการทำงานที่หนักเกินไป
ตรวจปัสสาวะ (Urine Examination) : สามารถช่วยวินิจฉัยโรคที่มีความเกี่ยวข้องกับระบบทางเดินปัสสาวะได้ เช่น การติดเชื้อในทางเดินปัสสาวะ โรคกระเพาะปัสสาวะอักเสบ โรคเบาหวาน โรคไต หรือผู้ที่มีค่า Ketone สูง
อายุรศาสตร์ (อายุรศาสตร์) - Internal Medicine